Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 102/13/6609	Rimavská Sobota, 9.1.2014
EEČ : 2-49-5-2014

U Z N E S E N I E

Trestná vec:	obvinený XXXXX 
Trestný čin:	podvod podľa § 250 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
1. 
v presne nezistený deň mesiaca september 2003 v Tvrdošíne v reštaurácii Koruna vylákal od XXXXX finančnú hotovosť vo výške 15 000,-- Sk (497,91 €) za účelom kúpy letenky do Španielska, kde mu mal zabezpečiť prácu, a to aj napriek tomu, že vedel, že prácu v zahraničí nevie sprostredkovať, peniaze použil pre svoju potrebu a XXXXX tak spôsobil škodu vo výške nie menej ako 15 000,-- Sk (497,91 €),
2.
20.09.2003 v Tvrdošíne požiadal XXXXX, aby v predajni XXXXX XXXXX uzatvoril zmluvy o pripojení a získal tak dva mobilné telefóny zn. Nokia 3510i s IMEI: 351528007894822 a 351528007899003 s tým, že on ich neskôr preregistruje na seba a bude platiť poplatky spojené s užívaním týchto telefónov, čo XXXXX aj vykonal, telefóny odovzdal obvinenému, ktorý však telefóny nepreregistroval a ani neplatil služby s nimi spojenými, čím mu spôsobil škodu vo výške nie menej ako 15 980,-- Sk (530,44 €),
3.
v období od 24.10.2003 do 28.10.2003 najpravdepodobnejšie v meste Nitra vylákal od XXXXX finančnú hotovosť vo výške nie menej ako 4 000,-- Sk (132,78 €) za účelom sprostredkovania práce v zahraničí a kúpy letenky, ktoré mu tento poskytol prevodom na bankový účet číslo XXXXX vedený v XXXXX, pričom vedel, že prácu v zahraničí nesprostredkuje, peniaze použil pre svoju potrebu a XXXXX tak spôsobil škodu vo výške nie menej ako 4 000,-- Sk (132,78 €),

čím spôsobil v bodoch 1. - 3. celkovú škodu vo výške nie menej ako 34 980,-- Sk (1 161,12 €),

s poukazom na rozsudok Okresného súdu Ružomberok sp. zn. 8 T 167/10 zo dňa 08.12.2010, ktorý nadobudol právoplatnosť dňa 15.12.2010, ktorým bol obvinený XXXXX uznaný vinným z obzvlášť závažného zločinu podvodu podľa § 221 ods. 1, ods. 4 písm. a) Tr. zákona, za ktorý mu bol uložený spoločný trest odňatia slobody v trvaní deväť rokov v ústave na výkon trestu so stredným stupňom stráženia.

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Uznesením policajného orgánu Okresného riaditeľstva PZ, Úradu justičnej a kriminálnej polície PZ Dolný Kubín sp. zn. ORP-200/1-OSV-DK-2004 z 06.02.2004 bolo začaté trestné stíhanie a vznesené obvinenie XXXXX za trestný čin podvodu podľa § 250 ods. 1 Tr. zákona č. 140/1961 Zb. na tých skutkových základoch, ako je to uvedené v bodoch 1. a 2. výrokovej časti tohto uznesenia.
	Uznesením policajného orgánu Okresného riaditeľstva PZ, Úradu justičnej a kriminálnej polície PZ Nitra sp. zn. ORP-137/3-OSV-NR-2004 z 17.09.2004 bolo začaté trestné stíhanie a vznesené obvinenie XXXXX za trestný čin podvodu podľa § 250 ods. 1 Tr. zákona č. 140/1961 Zb. na tých skutkových základoch, ako je to uvedené v bode 3. výrokovej časti tohto uznesenia. 
 	Obidve veci boli následne spojené na spoločné konanie v súvislosti aj s ďalšou trestnou činnosťou vyšetrovateľom OR PZ, Úradu justičnej a kriminálnej polície PZ Rimavská Sobota pod sp. zn. ORP-365/OEK-RS-2005.
	Podľa § 250 ods. 1 Tr. zákona č. 140/1961 Zb. účinného do 01.01.2006, trestného činu podvodu sa dopustí ten, kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl, a spôsobí tak na cudzom majetku škodu nie nepatrnú, potresce sa odňatím slobody až na dva roky. 
	Spáchanie skutku tak ako je to uvedené vo výrokovej časti tohto uznesenia bolo obvinenému XXXXX bezpečne preukázané najmä vyhodnotením svedeckých výpovedí a zabezpečeným listinným materiálom a tiež jeho doznaním sa ku skutku a jeho oľutovaním.
	Rozsudkom Okresného súdu  Ružomberok sp. zn. 8 T 167/10 zo dňa 08.12.2010, ktorý nadobudol právoplatnosť dňa 15.12.2010, bol obvinený XXXXX uznaný vinným z obzvlášť závažného zločinu podvodu podľa § 221 ods. 1, ods. 4 písm. a) Tr. zákona, za ktorý mu bol uložený spoločný trest odňatia slobody v trvaní deväť rokov v ústave na výkon trestu so stredným stupňom stráženia.
	Podľa § 215 ods. 2 písm. a) Tr. poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 
	Nakoľko trest uložený rozsudkom Okresného súdu  Ružomberok sp. zn. 8 T 167/10 zo dňa 08.12.2010, ktorý nadobudol právoplatnosť dňa 15.12.2010, ktorým bol obvinený XXXXX uznaný vinným z obzvlášť závažného zločinu podvodu podľa § 221 ods. 1, ods. 4 písm. a) Tr. zákona, za ktorý mu bol uložený spoločný trest odňatia slobody v trvaní deväť rokov v ústave na výkon trestu so stredným stupňom stráženia, je nemožné, aby prípadnou obžalobou a následným rozsudkom uložil súd súhrnný trest v dlhšom trvaní, nakoľko trestná sadzba za trestný čin podvodu podľa § 250 ods. 1 Tr. zákona č. 140//1961 Zb. účinného do 01.01.2006, ktorým sa môže páchateľ potrestať odňatím slobody je až na dva roky. Z tohto dôvodu som preto rozhodol o zastavení trestného stíhania z dôvodu jeho neúčelnosti.  
	Týmto mojím rozhodnutím nie sú dotknuté nároky poškodených na prípadnú náhradu spôsobenej škody, ktorú sú si oprávnení uplatniť v rámci občianskoprávneho konania a naň nadväzujúce vykonávacie konanie na príslušnom súde. 
	Vzhľadom k vyššie uvedeným skutočnostiam bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Milan Marko
prokurátor